b"\n_START_ARTICLE_\nHanna Maron\n_START_SECTION_\nVida\n_START_PARAGRAPH_\nFilla d'un electricista, va n\xc3\xa9ixer el 1923 amb el nom de Hanna Meierzak a Berl\xc3\xadn. La seva ambiciosa mare es va cuidar que amb quatre anys pogu\xc3\xa9s actuar de Patufet a l'obra de Ren\xc3\xa9e Stobrawa. Amb el nom Hannele Meierzak la nena va participar en algunes de les \xc3\xbaltimes pel\xc2\xb7l\xc3\xadcules mudes i les primeres sonores, entre d'altres M de Fritz Lang. En el seu \xc3\xbaltim film alemany tenia com a company Hans Albers i un mico. A m\xc3\xa9s llegia textos a la r\xc3\xa0dio berlinesa i continuava actuant al teatre: el 1931 va interpretar Pepita a Das schwache Geschlecht (El sexe d\xc3\xa8bil) amb posada en escena de Max Reinhardt. El mateix any va interpretar P\xc3\xbcnktchen (Puntet), amb Hans Schaufu\xc3\x9f com a Anton, a l'adaptaci\xc3\xb3 teatral de Gottfried Reinhardt de la novel\xc2\xb7la infantil P\xc3\xbcnktchen und Anton (Puntet i Anton) d'Erich K\xc3\xa4stner al Teatre Alemany de Berl\xc3\xadn. L'any seg\xc3\xbcent va actuar amb Emil Jannings a l'adaptaci\xc3\xb3 teatral de Karlheinz Martin de l'obra de Gerhart Hauptmann Fuhrmann Henschel (El cotxer Henschel). _NEWLINE_Despr\xc3\xa9s de la presa de poder dels nazis l'any 1933, la Hanna va ser convidada a cantar una canc\xc3\xb3 a la r\xc3\xa0dio per l'aniversari d'una distingida personalitat nazi, cosa que probablement va ser un error del director de la r\xc3\xa0dio. La seva mare s'hi va negar perqu\xc3\xa8 eren de fam\xc3\xadlia jueva. El seu pare va decidir exiliar-se a Palestina, per\xc3\xb2 abans que mare i filla es retrobessin amb el pare, la Hannele va actuar al Teatre dels Camps Elisis de Par\xc3\xads a \xc3\x89mile et les D\xc3\xa9tectives (\xc3\x89mile i els detectius)._NEWLINE_Durant la Segona Guerra Mundial va ser soldat a la brigada jueva de l'ex\xc3\xa8rcit brit\xc3\xa0nic i membre del grup de m\xc3\xbasica i interpretaci\xc3\xb3 Me'ein Seh (Com un d'aquests) amb el seu primer marit Yossi Yadin. Tots dos van formar part m\xc3\xa9s tard de la primera agrupaci\xc3\xb3 del Teatre Cameri. All\xc3\xa0 va tenir papers protagonistes en obres com Tots els meus fills, Hedda Gabler, La nit de reis, Medea i Figuretes de vidre._NEWLINE_En un atac terrorista de l'Organitzaci\xc3\xb3 per a l'Alliberament de Palestina (OAP) el 10 de febrer de 1970 en un vol d'El-Al a la sala de passatgers de l'aeroport de Munic va resultar greument ferida i va perdre el peu esquerre a causa d'una granada de m\xc3\xa0. Un any despr\xc3\xa9s ja tornava a ser als escenaris, com a Medea, amb una pr\xc3\xb2tesi._NEWLINE_Maron era molt activa en les organitzacions de pau a Israel i va assistir a la signatura dels acords d'Oslo a Washington. Es va posicionar a favor d'un Estat palest\xc3\xad amb les fronteres del 1967._NEWLINE_Va actuar en algunes pel\xc2\xb7l\xc3\xadcules israelianes i a principis dels anys 90 va ser cofundadora del Teatre Herzlia._NEWLINE_Hanna Maron es va casar tres vegades i va ser v\xc3\xaddua de l'arquitecte israeli\xc3\xa0 Yaakow Rechter. La seva filla Dafna Rechter tamb\xc3\xa9 \xc3\xa9s actriu._NEWLINE_A l'any 2016 Barbara Yelin i David Polonsky van crear respectivament una novel\xc2\xb7la gr\xc3\xa0fica amb passatges de la vida de Maron."